Pelsdyroppdretter føler seg trakassert
Haugstad kjenner seg ikke igjen i framstillingen på TV og i avisene og mener mediene ukritisk svelger materiale fra motstanderne av pelsdyrnæringen. Bakgrunn: Nye avsløringer av mishandling av pelsdyr - De gangene vi får uttale oss og komme med saklig informasjon og fakta, klippes det vi sier bort. Kanskje én setning tas med og lages til slik at aktivistene får all oppmerksomheten. Vi føler oss forsvarsløse, sier han til NTB. Les også: Mattilsynet mangedobler uanmeldte pelsdyrkontroller Han mener det er uetisk av mediene som videreformidler bilder og informasjon uten å nyansere inntrykket. - De er med på å framstille hele næringen som kriminelle. Vil de se hvordan vi faktisk driver, er det bare å komme, sier Haugstad. Seriøs næring Med rundt 25.000 dyr er Haugstad Norges nest største pelsdyrbonde og ansvarlig for rekrutteringen til oppdrettsnæringen i Rogaland. Han tar sterkt avstand fra de oppdretterne som ikke gjør en god jobb: - Disse bør vekk fra bransjen. Men generelt er dette en seriøs næring som bygger på forskning og erfaring fra flere generasjoner med drift. Da reagerer vi sterkt når noen vil legge ned en hel næring med rundt én million dyr basert på bilder av rundt 40 dyr, sier han. Les også: Ap: - Sjokkert og forbannet over næringen Les også: Slik skal Brekk knekke pelsverstingene Skader skjer Noen av bildene dyrevernerne har offentliggjort av mink med store sår er tatt på Haugstads anlegg. Hvordan kunne det skje hvis han er en av dem som driver etter reglene? - Noen ganger er det slik at dyr blir syke, noen dør og noen får skader. Det skjer i alt dyrehold. Vi sjekker dyrene daglig, men blant 10.000 mink kan det skje at et begynnende infeksjonssår ikke oppdages. Over nok et døgn kan det raskt utvikle seg. Vi gjør vårt ytterste for at det ikke skal skje. Når et dyr har infeksjonssår isoleres og vurderes det. Noen kan behandles, andre må avlives. - Et annet poeng er at dyrene på forsommeren går over til fast føde. Det kan skape forvirring, der de sutter på for eksempel hverandres ører. Det kan igjen utvikle seg til sårskader som kan se stygge ut. Etterspørsel Pelsdyrnæringen i Norge er relativt liten, men når det gjelder forskning og regelverk mener den seg på høyde med og foran de andre store produsentene i verden. - Internasjonalt er etterspørselen etter pelsprodukter stor. Hvis vi legger ned pelsdyroppdrett her, betyr det bare at noen andre i verden vil levere varene. I Norge har vi et strengt regelverk og myndigheter som sørger for at regelverket blir fulgt. Ved å sørge for å ha en kvalitetsproduksjon i Norge, forsyner vi markedet med skinn vi kan dokumentere er produsert på en dyrevennlig og kontrollert måte, sier Haugstad. Samleside: VG Nett skriver om dyrene De siste årene har dyrevernere presentert sjokkbilder fra pelsdyroppdrettere, og han tviler på at dette blir siste gang: - Noen småskader vil oppstå, de vil alltids klare å få tatt noen stygge bilder i løpet av ett år. Jeg håper bare media håndterer dette bedre neste gang.
Pelsdyrbonde Per Haugstad i Sandnes føler seg uthengt i mediene og stigmatisert etter de siste dagenes oppslag om pelsdyrnæringen.